“Stai leghers!”

Da Bernard Cathomas

Stai leghers! di mes bab magari cura ch’jau part suenter ina visita. Datti in salid da cumià pli significativ? “Stai leghers” vul dir: Mantegna il plaschair da la vita, salva la serenitad, na daventa betg dir e piter, na ta lascha betg frustrar, na ta lascha betg vegnir las chaussas memia damanaivel, guarda il positiv, ri er sur da tatez.

Stai leghers! sco giavisch deriva dad in temp, nua ch’ins stueva motivar la glieud da “star leghers”, perquai che la vita era savens tut autra che legra. Il cumbat da survivenza era dir, las prestaziuns socialas dal stadi strusch existentas, il provediment medicinal minimal, mammas murivan da parturir, blers uffants finivan sco barets. “Star leghers” malgrà tut duvrava blera fidanza cristiana e speranza en in auter meglier mund. Forsa giugava er il fatalissem ina rolla: Tge vul far, il sulet che resta è da prender quai che vegn, supportar en serenitad.

Stai leghers! è dentant er in appel fitg actual. L’atun passà han Claudia Honegger e Marianne Rychner edì in cudesch cun il titel: “Das Ende der Gemütlichkeit – strukturelles Unglück und mentales Leid in der Schweiz” (chasa editura Limmat 1998). Descritta vegn la sort da carstgauns en Svizra, che daventan unfrendas da las midadas e restructuraziuns dals ultims onns. Novas tecnologias, in’immensa mobilitad, fusiuns d’interpresas, la privatisaziun da manaschis statals, il primat dals daners e gudogns avant autras valurs, la migraziun internaziunala: quai e tant auter ha sclavinà il vegl urden e metta blers a l’ur da la desperaziun. Las Baselgias perdan pli e pli lur funcziun da mussavia. Ina dischorientaziun alarmanta sa manifestescha. Sectas ed esoterica empermettan salvament… “Stai leghers!” è in bun giavisch, el na tanscha dentant betg per schliar ils problems.

Stai leghers! na succeda betg senza auter. Star legher è in pensum per mintgin e per la societad. In stadi, nua che la glieud nun ha la schanza da star legher, va a frusta. Quai avevan gia ils babs dals Stadis Unids da l’America chapì cura ch’els han scrit en la constituziun ch’il stadi haja da promover il bainesser (pursuit of happiness) dals burgais. Il stadi fa quai, per exempel en il sectur social, da la segirtad, da la furmaziun. Ina mesira da las pli cumprovadas è la cultura. Cultura avra novs orizonts, dat senn a la vita, creescha contacts, mantegna cuminanza, lascha sviluppar creativitad, embellescha il mintgadi, dat fundament a la societad. Far teater, sunar, chantar, scriver, picturar, tadlar musica, leger, ir a teater, guardar exposiziuns… Quai gida a s’integrar en la cuminanza, pussibilitescha novas experientschas, gida a chattar sasez ed a s’orientar. Pli radicalas che las midadas vegnan e pli fitg che vischnancas, chantuns, la confederaziun ed era privats ston promover activitads culturalas per dar a la legria ses plaz en nossa societad. 

Stai leghers en Surselva ed “allegra” en Engiadina. Datti auters pievels ch’appelleschan cun lur salids a la legria (l’allegria)? Forsa. Mancava u manca la legria tar nus pli fitg ch’en autras cuminanzas, uschia che nus stuain adina danovamain appellar dad esser allegher? U enconuschain nus simplamain meglier ch’auters l’effect fortifitgant da la legria? Salids èn savens flosclas nunponderadas, “Stai leghers” ed “allegra” han cuntegn. Mintgatant vali da regurdar a quel.